[pic] | COMISIA EUROPEANĂ |

Bruxelles, 18.12.2009

COM(2009)679 final

2009/0180 (NLE)

Propunere de

DECIZIE A CONSILIULUI

privind semnarea unui acord de parteneriat voluntar între Uniunea Europeană și Republica Congo cu privire la aplicarea legislației în domeniul forestier, guvernanța și schimburile comerciale cu lemn și produse din lemn care intră în Uniunea Europeană (FLEGT)

EXPUNERE DE MOTIVE

Planul de acțiune privind aplicarea legislației în domeniul forestier, guvernanța și schimburile comerciale (FLEGT)[1], aprobat de Consiliu în 2003[2], propune un set de măsuri care includ sprijinirea țărilor producătoare de lemn, dezvoltarea unei colaborări multilaterale în scopul combaterii comerțului cu lemn recoltat în mod ilegal, sprijinirea inițiativelor din sectorul privat, precum și măsuri menite să descurajeze investițiile în activități care încurajează exploatarea forestieră ilegală. Elementul fundamental al planului de acțiune este stabilirea de parteneriate FLEGT între Uniune și țările producătoare de lemn în vederea combaterii exploatării forestiere ilegale. În 2005, Consiliul a adoptat Regulamentul (CE) nr. 2173/2005[3] care instituie un regim de licențe și un mecanism de verificare a legalității importurilor de lemn în Uniune.

În decembrie 2005, Consiliul a autorizat Comisia să negocieze acorduri de parteneriat cu țările producătoare de lemn în vederea punerii în aplicare a Planului de acțiune al UE cu privire la aplicarea legislației în domeniul forestier, guvernanța și schimburile comerciale (FLEGT) și, în special, în vederea încurajării comerțului și importurilor în Uniune de lemn legal verificat, originar din aceste țări partenere[4]. Acordul cu Congo reprezintă al doilea acord de acest gen care urmează a fi negociat între o țară producătoare și Uniune, după acordul cu Ghana.

Comisia a inițiat negocierile cu Congo în iunie 2008. Negocierile s-au desfășurat pe durata a 10 luni și au cuprins patru sesiuni de negocieri față în față și 14 reuniuni de lucru la nivel tehnic, prin videoconferință. Pe tot parcursul negocierilor, Comisia a fost sprijinită în această misiune de mai multe state membre. Comisia a informat în permanență Consiliul cu privire la evoluția negocierilor, prin rapoarte periodice prezentate Grupului de lucru pentru păduri, precum și șefilor de misiuni și reprezentanțelor UE din Congo. După fiecare sesiune de negocieri, părțile au organizat reuniuni publice pentru informarea părților interesate cu privire la progresele înregistrate în cadrul discuțiilor. În plus, Congo a adoptat o abordare participativă, prin cooptarea în procesul de elaborare a acordului atât a societățiicivile, cât și a sectorului privat.

În cadrul acordului sunt abordate toate elementele prevăzute în directivele de negociere ale Consiliului. În special, acordul stabilește cadrul, instituțiile și sistemele regimului de licențe FLEGT. Acesta prezintă controalele efectuate la nivelul lanțului de aprovizionare, cadrul de conformitate juridică și cerințele în materie de audit independent al sistemului. Acestea sunt prevăzute în anexele acordului și oferă o descriere detaliată a structurilor pe care se întemeiază asigurarea conformității conferite de eliberarea unei licențe FLEGT. Congo și-a elaborat propria definiție privind legislația aplicabilă prin intermediul unor consultări ample a părților interesate. Această definiție include legile și reglementările privind atribuirea drepturilor de exploatare și înregistrarea întreprinderilor, gestiunea forestieră, legislația muncii și a mediului, impunerile fiscale, obligațiile sociale, cum ar fi participarea comunităților locale, a populațiilor autohtone și a societății civile, alte obligații prevăzute de legislația în domeniul transportului și al comercializării lemnului, precum și cerințele privind exportul.

Acordul nu se limitează la numărul de produse enumerate în anexa II din Regulamentul (CE) nr. 2173/2005 privind regimul FLEGT, întrucât acoperă toate produsele din lem exportate; astfel, Congo se angajează să pună bazele unui sistem de natură să ofere Uniunii asigurarea conform căreia toate produsele forestiere originare din aceste țări sunt produse în mod legal, ceea ce ar trebui să contribuie în mod pozitiv și durabil la creșterea economică în Congo.

Acordul prevede controlul importurilor la frontierele Uniunii, astfel cum se prevede în Regulamentul (CE) nr. 2173/2005 privind regimul FLEGT și în Regulamentul (CE) nr. 1024/2008 de punere în aplicare a acestuia. Acordul include o descriere a licențelor FLEGT eliberate de Congo, care adoptă formatul prevăzut în regulamentul de punere în aplicare menționat anterior.

Acordul instituie un mecanism de dialog și cooperare cu Uniunea privind regimul FLEGT, cunoscut sub numele de Comitetul mixt pentru punerea în aplicare a acordului. De asemenea, acordul stabilește principiile privind participarea părților interesate, instituirea protecției sociale, transparența, monitorizarea efectelor punerii în aplicare și a elaborării rapoartelor de punere în aplicare.

Acordul stabilește calendarul și procedurile pentru intrarea în vigoare a acordului și punerea în aplicare a regimului de eliberare a licențelor. Întrucât Congo își va moderniza și reorganiza sistemul de reglementare și de gestionare a informațiilor, va institui controale mai complexe la nivelul lanțului de aprovizionare, precum și verificarea independentă a conformității juridice, vor fi necesari doi sau trei ani pentru dezvoltarea și testarea noilor sisteme și, de asemenea, pentru consolidarea capacității instituționale a administrației publice, a societății civile și a sectorului privat, în vederea îndeplinirii atribuțiilor preconizate. Regimul de licențe FLEGT ar trebui să fie pe deplin operațional până la jumătatea anului 2011. Acesta va fi evaluat pe baza criteriilor stabilite de acord, înainte să fie inițiată acceptarea de către UE a licențelor FLEGT.

2009/0180 (NLE)

Propunere de

DECIZIE A CONSILIULUI

privind semnarea unui acord de parteneriat voluntar între Uniunea Europeană și Republica Congo cu privire la aplicarea legislației în domeniul forestier, guvernanța și schimburile comerciale cu lemn și produse din lemn care intră în Uniunea Europeană (FLEGT)

CONSILIUL UNIUNII EUROPENE,

având în vedere Tratatul privind Uniunea Europeană,

având în vedere Tratatul privind funcționarea Uniunii Europene, în special articolul 207, coroborat cu articolul 218 alineatul (5),

având în vedere propunerea Comisiei,

întrucât:

(1) În mai 2003, Comisia Europeană a publicat un Plan de acțiune al UE cu privire la aplicarea legislației în domeniul forestier, guvernanța și schimburile comerciale (FLEGT)[5], în care se solicită adoptarea de măsuri pentru combaterea exploatării forestiere ilegale prin încheierea unor acorduri de parteneriat voluntar cu țările producătoare de lemn. Concluziile Consiliului privind Planul de acțiune au fost adoptate în octombrie 2003[6], iar Parlamentul a adoptat o moțiune în ianuarie 2004[7].

(2) La 5 decembrie 2005, Consiliul a autorizat Comisia să inițieze negocieri privind încheierea unor acorduri de parteneriat în vederea punerii în aplicare a Planului de acțiune al UE cu privire la aplicarea legislației în domeniul forestier, guvernanța și schimburile comerciale (FLEGT).

(3) La 20 decembrie 2005, Consiliul a adoptat Regulamentul (CE) nr. 2173/2005 al Consiliului privind instituirea unui regim de licențe FLEGT pentru importurile în Uniunea Europeană de lemn originar din țările cu care Uniunea a încheiat acorduri de parteneriat voluntar[8].

(4) Negocierile cu Republica Congo au fost încheiate, iar acordul de parteneriat voluntar între Uniunea Europeană și Republica Congo cu privire la aplicarea legislației în domeniul forestier, guvernanța și schimburile comerciale cu lemn și produse din lemn care intră în Uniunea Europeană (FLEGT) (denumit în continuare „acordul”) a fost parafat la 9 mai 2009.

(5) Acordul trebuie semnat de negociator în numele Uniunii Europene, sub rezerva încheierii acestui acord la o dată ulterioară,

DECIDE:

Articolul 1

Comisia este autorizată să semneze, în numele Uniunii Europene, Acordul dintre Uniunea Europeană și Republica Congo cu privire la aplicarea legislației în domeniul forestier, guvernanța și schimburile comerciale cu lemn și produse din lemn care intră în Uniunea Europeană (FLEGT) și să desemneze persoana abilitată să semneze acordul.

Textul acordului se anexează la prezenta decizie.

Articolul 2

Prezenta decizie intră în vigoare la data adoptării sale.

Adoptată la Bruxelles, […]

Pentru Consiliu,

Președintele […]

[1] COM (2003) 251.

[2] JO C 268, 7.11.2003.

[3] JO L 347, 30.12.2005.

[4] Document intern al Consiliului nr.15102/05.

[5] COM (2003) 251.

[6] JO C 268, 7.11.2003.

[7] Documentul nr. 7014/04 al Parlamentului.

[8] JO L 347, 30.12.2005.